《阳春曲·三月江南春草芳》
宋代·李奎

三月江南春草芳，水边柳丝百尺长。
流莺乍啭千金堰，紫燕双栖文杏梁。
家家曲里调鹦鹉，处处箫声引凤凰。
凤凰台上花争发，翡翠楼前鸟并翔。
别有蓝桥通蕙渚，更怜斜狭接横塘。
横塘女儿多艳妆，锦琴瑶瑟为谁张。
能歌《白雪》留人醉，不管春阳断客肠。

作者简介：李奎，英宗治平元年（一○六四）以太常博士知同州韩城县（《北京图书馆藏中国历代石刻拓本汇编》卷三九本人诗刻）。今录诗二首。